નવી દિલ્હી, તા. 3 : સમર ઓલિમ્પિકમાં હોકીના પારંપરિક સ્વરૂપને બદલીને પાંચ ખેલાડીઓનો કરવામાં આવશે તેવી અટકળોને ઈન્ટરનેશલ હોકી ફેડરેશનના સીઈઓ થિયરી વેઈલે ફગાવી છે. હોકીના નવા પ્રારૂપને થોડા સમય અગાઉ જ બ્યૂનસ આયર્સમાં સંપન્ન થયેલા યૂથ ઓલિમ્પિકમાં અજમાવવામાં આવ્યો હતો. આ નવા ફોર્મેટથી હોકી વધુ રોચક બને તેવો હેતુ છે. જેમાં એક ટીમમાં 11 ખેલાડીઓને બદલે ગોલકિપર સહિત 5 ખેલાડીઓ રાખવામાં આવશે. પરંતુ થિયરી વેઈલના કહેવા પ્રમાણે હોકી ફેડરેશન કે ઓલિમ્પિક કમિટિ અત્યારે હોકીના નવા પ્રારૂપને જ અમલી બનાવવાની કોઈ તૈયારીમાં નથી. જેના કારણે હોકી 11-11 ખેલાડીઓની જ રમત રહેશે. જો કે 2019માં આયોજનબદ્ધ રીતે 5-5 ખેલાડીઓની હોકીગેમને પ્રમોટ કરવામાં આવશે.